Die agtste woord vir 'n gelukkige lewe
Erediens: 19 Maart 2017. Teks: Eksodus 20:15, Heidelbergse Kategismus Sondag 42. Tema: respek vir lewensruimte
"Alles wat julle dan wil hê dat die mense aan julle moet doen, net so moet julle aan hulle ook doen; want dit is die wet en die profete (Matteus 7:12)."
'n Mens word nie net een oggend wakker en besluit jy gaan steel nie. Waar daar nie respek vir gesag en respek vir lewe in 'n samelewing is nie kan jy maar weet dat daar ook nie respek vir ander se lewensruimte sal wees nie.
Die gebod praat egter nie net met skelms nie, dit is God se wet vir sy kerk, dit vra dat jy die belange van jou naaste, waar jy kan en mag, moet bevorder en hom so behandel soos jy wil hê dat hy jou moet behandel. Daarby moet jy ook jou werk getrou doen, sodat jy die behoeftiges in hulle nood kan help (HK).
Jy sal slegs op die wyse kan leef wanneer jy tevrede is met God se voorsiening in jou lewe. Wanneer jy vergenoegd is. "Wees tevrede met wat julle het, want Hy het gesê: Ek sal jou nooit begewe en jou nooit verlaat nie (Heb.13:5)." Om te steel is daarom ten diepste 'n ateïstiese daad, dit is 'n ontkenning van God se voorsienigheid in jou lewe.
Die Here belowe en bevestig egter weer vir ons vanoggend dat Hy nooit die regverdige laat wankel nie (Ps. 55:23). Kyk Sondag oggend na die Here vir al jou behoeftes, word bevredig in Hom, want "Hy wat selfs sy eie Seun nie gespaar het nie, maar Hom vir ons almal oorgegee het, hoe sal Hy nie saam met Hom ons ook alles genadiglik skenk nie? (Rom. 8:32)."